b'\n_START_ARTICLE_\nRoblekov dom na Begunj\xc5\xa1\xc4\x8dici\n_START_PARAGRAPH_\nRoblekov dom na Begunj\xc5\xa1\xc4\x8dici (1657 m) je planinska postojanka, ki stoji na razgledni to\xc4\x8dki zahodnega grebena Begunj\xc5\xa1\xc4\x8dice. Imenovan je po Hugu Robleku, pobudniku planinstva na Gorenjskem._NEWLINE_Prvotna ko\xc4\x8da je bila zgrajena 25. julija 1909 in je stala precej ni\xc5\xbeje od dana\xc5\xa1njega doma. Zgradila Radovlji\xc5\xa1ka podru\xc5\xbenica SPD in jo poimenovali po dr. Janku Vilfanu, odvetniku iz Radovljice in takratnem predsedniku podru\xc5\xbenice. Sedanji dom je bil zgrajen 30. julija 1933. Poimenovali so ga po Hugu Robleku, pobudniku planinstva na Gorenjskem, ki je tragi\xc4\x8dno umrl pri po\xc5\xbeigu Narodnega doma v Trstu. Planinski dom je bil 30. aprila 1943 po\xc5\xbegan, obnovljen pa 15. septembra 1946._NEWLINE_Leta 1975 je PD Radovljica dom obnovilo in posodobilo. Ob praznovanju 80-letnice dru\xc5\xa1tva 31. avgusta 1975 je bil dom slavnostno odprt. Ve\xc4\x8djo obnovo so opravili \xc5\xa1e leta 1987. Brunarico, v kateri je bilo skladi\xc5\xa1\xc4\x8de, so leta 1991 preuredili za zimsko sobo. Leta 1993 so za\xc4\x8deli s temeljito obnovo doma: zamenjali so streho in prenovili vodovod. Kasneje so dogradili \xc5\xa1e s fotovoltai\xc4\x8dni sistem za pridobivanje elektri\xc4\x8dne energije in zgradili zunanja suha strani\xc5\xa1\xc4\x8da. Leta 2005 so obnovili celotno ostre\xc5\xa1je in dodali novo kritino, pove\xc4\x8dali in uredili so jedilnico in kuhinjo, vgradili nova okna ter pove\xc4\x8dali mo\xc4\x8d solarnega sistema._NEWLINE_Dom je stalno odprt od 17. junija do zadnje nedelje v septembru; ob sobotah, nedeljah in praznikih pa ostali del leta, \xc4\x8de je lepo vreme. V gostinskem prostoru je 50 sede\xc5\xbeev in to\xc4\x8dilni pult; pri mizah na terasi pred domom je \xc5\xa1e 40 sede\xc5\xbeev. V 5 sobah je 18 postelj, na skupnem le\xc5\xbei\xc5\xa1\xc4\x8du pa 15 le\xc5\xbei\xc5\xa1\xc4\x8d; zimska soba ima 8 le\xc5\xbei\xc5\xa1\xc4\x8d; gostinski prostor se ogreva s pe\xc4\x8djo; voda je kapnica, fotovoltai\xc4\x8dni sistem in agregat za elektriko, suha strani\xc5\xa1\xc4\x8da, dom ima tudi GSM in radijsko zvezo.'